په ایران کې د انتخاباتي مبارزو پای
د جمعې په ورځ د ایران خلک خپل جمهور رئیس انتخابوي. په انتخاباتو کې جمهور رئیس احمدي نژاد د اصلاح غوښتوونکي او محافظه کارو کاندیدانو سره
د ایران د جمهوري ریاست انتخاباتي مبارزه داسې اوج ته ورسېده چې په دې هیواد کې بیسارې وه. په انتخاباتي مبارزه کې جمهور رئیس احمدي نژاد د ایران د دواړو سیاسي اړخونو د کیڼ او ښي اړخ د کاندیدانو سره په مبارزه بوخت دی. د سیمې د سیاسي حالاتو د یوې څیړونکې رابن رایت په آند دا مبارزه په حیرانوونکې توگه ازاده او بې قیده ده. (.. د ایران د دوو هفتو انتخاباتي کمپاینونه تل شدید وي. خو په دې مبارزې کې د پخواني انتخاباتي کمپاین په نسبت ډیره تنوع شته او کاندیدانو پر یو بل څرگند انتقادونه وکړل.) همدارنگه د لومړي ځل لپاره د کاندیدانو ترمنځ مستقیم تلویزیوني بحث وشو چې په هغو کې پر یو بل پراخ شخصي انتقادونه هم وشول چې پخوا د ایران په سیاست کې ددې کار ساری نه و لیدل شوی. څیړونکي وایي چې اصلاح غوښتوونکی کاندید میرحسین موسوي د جمهور رئیس قوي سیال او په انتقاد کولو کې ډیر جدي دی. (.. په بهرنۍ پالیسۍ کې زمونږ د ملت شان زیانمن شو. زمونږ هیواد تنزل وکړ. د هیواد دننه پرمختیاوې له ستونزو سره مخامخ شوې. د نورو هیوادونو سره مخ په زیاتیدو جنجال موجود دی.) جمهور رئیس احمدي نژاد بیا ځوابي حمله وکړه او موسوي یې په دې تورن کړ چې د پخواني جمهور رئیس علي اکبر هاشمي رفسنجاني چې د هغه په وینا په اداري فساد تورن دی، او د پخواني اصلاح غوښتوونکي جمهور رئیس محمد خاتمي له خوا گومارل شوی. (.. زه د یو کاندید په مقابل کې نه جنگیږم. زه د یو داسې ترکیب په وړاندې ولاړ یم چې د موسوي او خاتمي په همکارۍ د رفسنجاني له خوا رهبري کیږي.) حتی په حیرانوونکې توگه د موسوي ماندینې زهرا رهنورد چې د سیاسي علومو پروفیسوره ده، په انتخاباتي مبارزه کې یې په ښکاره برخه واخیسته. احمدي نژاد په هغې باندې هم د اکاډیمیکو سرغړونو تورونه لگولي. بل کاندید مهدي کاروبي ددې توان لري چې د اصلاح غوښتوونکو رای نیمایي کړي، په داسې حال کې چې محسن رضايي محافظه کارو رای ورکوونکو ته د احمدي نژاد پر ځای د یوه بل کاندید حیثیت لري. د کارنیگي په نامه د نړیوالې سولې د څیړنیز مرکز څیړونکی کریم سجادپور وایي د ایران انتخابات په حیرانوونکی توگه ازاد دي: (.. زیات شمیر خلک وایي د منځني ختیځ د زیاتو هیوادونو په پرتله، دا انتخاباتډیر دموکراتیک دي او یا د ایران سیستم ډیر دموکراتیک دی.) اټکل کیږي چې د رای ورکوونکو گډون به زیات وي، او اکثر څیړونکي وایي چې د رای ورکوونکو د شمیر زیات والی به د میرحسین موسوي په گټه وي. خو څرگنده ده چې اټکلونه تل سم نه وي. په ٢٠٠٥ م کال کې تقریبا هر چا ته حیرانوونکې وه چې د تهران یو ناپیژندل شوي ښاروال د علي اکبر هاشمي رفسنجاني په گډون،ډیرو مشهورو کاندیدانو ته ماتې ورکړه.